Kent Nielsen regner ikke med en hjælpende hånd fra Dynamo Kiev i sidste spillerunde i Europa League.

Hvis alt går AaB's vej, kan de danske mestre stryge videre til 1/16-finalen i Europa League, selv om det skulle blive til uafgjort eller nederlag i den sidste gruppekamp mod Rio Ave. Det kræver, at Dynamo Kiev samtidig kan tage point fra Steaua Bukarest. Det lyder umiddelbart ikke umuligt, men AaB-træner Kent Nielsen regner ikke med at få hjælp fra ukrainerne, der allerede er sikre på at gå videre. - Jeg tror, at vi bliver tvunget til at vinde i Portugal. Dynamo Kiev er videre, og jeg tror, at de får det svært i Rumænien, siger Kent Nielsen. Helt uden betydning for Dynamo Kiev er kampen dog ikke. Hvis AaB vinder over Rio Ave, skal Dynamo Kiev have point for at bevare førstepladsen, som giver en bedre seedning, når der skal trækkes lod til næste runde. Men AaB vælger naturligt nok at koncentrere sig om selv at vinde, og det kan blive svært nok endda, selv om Rio Ave blot har et enkelt point efter fem kampe. - Rio Ave er bedre end som så. De førte 2-1 over Steaua Bukarest indtil tre minutter inde i overtiden. Det viser, at det ikke er en walkover. - Jeg mener ikke, at det ville være skuffende, hvis vi ikke går videre. Vi føler os ikke overlegne. - Rio Ave er et godt hold, og de gav os problemer i Aalborg. Men hvis vi spiller en god kamp dernede og alligevel ikke går videre, så vil jeg være enormt skuffet, siger Kent Nielsen. Sidste runde i gruppespillet afvikles 11. december.